text: Max Pinlig i Vejle 
  23 april 2012 kl. 14.35
  Vejle er blevet ny filmby. Første film bliver MAX PINLIG 3, der skal optages i byen til juni.
  Vejle er blevet medlem af Dansk Filmpulje og er dermed blevet officiel filmby. Arbejdet begyndte allerede i dag mandag, hvor Radiator Film er på location-tur i Vejle og Jelling for at finde gode steder til at optage.
  
  Jelling Musikfestival - som Roskilde Musikfestival  
  Samtidig skal produktionsselskabet optage en del af handlingen på en stor musikfestival, og her skal Jelling Musikfestival gøre det ud for Roskilde Festival. 
  - Vi vil gøre opmærksom på at folk, især unge, der kunne se sig selv som gæster på en musikfestival, skal holde øje med dagspressen. For om en uges tid inviterer vi til casting-event i Vejle. Det sker den 2. maj, fortæller Stefan Frost.
  
  Børneteater får også hjælp 
  Kommunen støtter med hen ved en halv million kroner. Foreløbig er medlemskabet af to års varighed. 
  Puljen skal også fremme det lokale film- og tv-miljø. Samtidig får det lokale børneteater i Spinderihallerne, Xeneriet, glæde af aftalen. Et hold hos Xeneriet får mulighed for at indspille egenproducerede monologer med brug af nogle af filmens skuespillere, ligesom Xeneriet får ret til at lave et teaterstykke baseret på filmen.
  